الكلمة التانية اللي بتيجي في بالي هي جيل
عشان فكرة الجيل بالنسبة لي
مثيرة للاهتمام جدا
عشان... أبويا أتوفى في ٢٠١١
وكانت بعد الثورة ب٩ شهور
ما... ما كنتش في مصر
كنت بخلص الماجيستير في الأردن
وكان المفروض أكتب... فيلم
مشروع تخرجي كان فيلم طويل
وأنا كنت... قعدت مرة وكنت بحاول أفكر
في أنا عايزة أكتب عن أيه
وأفتكرت... لحظة في الصيف أعتقد أنها كانت
كان فيه... كانت...كان فيه اعتصام في يوليو
أنا فاكرة أني رحت هناك
وكان معايا قريبتي اللي أكبر مني ب٢٠ سنة
أبويا وأخويا اللي أصغر مني
كل قرايبي وأجوازهم ومراتتهم
وقابلت قريب تاني
وبعدين قابلت أصحابي
وبعدين كان فيه تشكيلة كبيرة من أجيال وناس
وأنا فاكرة أن أبويا كان بيعيط جامد
وكان بيقوللي إحنا حاولنا نعمل حاجة
زي دي في ١٩٧٢ وفشلنا جامد
في الميدان ده بالضبط
ووجودي هنا والناس اللي شايفها
والناس كانت متعاطفة معاه عشان هو راجل كبير
وأقرع وعنده دقن وشعره أبيض جدا
وعنده مشاكل في القلب فبيمشي ببطء وكده
فبدأوا يدوا له طواقي ومناديل يحطها على رقبته
عشان الدنيا حر وفيه ماية
والناس بدأت تعاملة كأنه معاق
وكان مستمتع
يعني أنا... ما أستاهلش بس برضوا بيعملوا معايا كدة
أنا كنت جبان جدا وقتها
ومافيش حاجة حصلت وما نجحناش زيكوا
كان عنده...نشوة كده بتاعة نصر متأخر
مش بتاعته بس عايز يبقى جزء منها برضوا
وأنا قلت له دي بتاعتك أنت كمان
وكان فيه لحظة قعدنا كلنا مع بعض
تقريبا ١٥ أو ٢٠ شخص من أجيال مختلفة وأسرة
واللحظة دي خلتني أفكر في فيلم
وكتبت الفيلم ده
عن ست كانت في انتفاضة ١٩٧٢
وبطلت سياسة تماما
وبعدين رجعت في ٢٠١١ وحاولت تكتشف نفسها كست
وحبت واحد أصغر منها بكتير
ونزلت في الثورة وأزاي ده غير حياتها
وأعتقد أنه ده كان تأبين لأبويا
تأبين للثورة، تأبين لكل حاجة أعرف أنها حصلت
عشان كل حاجة أتغيرت
ففكرة الجيل مثيرة للاهتمام
عشان برضوا دايما بتبقى دواير
هل إحنا بنعيش نفس الحاجات من تاني؟
بنعمل نفس الأخطاء؟
رايحين حتة مختلفة؟
هل الجيل اللي جه قبلينا
اللي بنقول دلوقتي أنهم خذلونا؟
هل كمان ٢٠ هيجي جيل يقول أن إحنا خذلناهم؟
وده بيأثر فيا كل مرة
يعني، أزاي نعرف أيه اللي كافي